  Майя Бывальцева Сюмси ёросысь Кильмезь черкогуртын «Культура» йӧскалык ӵектос улсын модельной библиотека кылдыто. Отын ужан интыез тупатъязы, техника басьтӥзы. Со пӧлын R.Bot 100 Plus робот, ивортӥз Удмуртиысь тӧролэн но кивалтэтлэн пресс-службаез. Робот пӧртэм ужъёсты быдэсъяны быгатэ: экскурсиос но тодматонъёс ортчытъя, туспуктэ но сое принтере яке электрон адресэ ыстэ, «Инстаграмысь» хештегъя туспуктэмез шедьтэ, ымнырез но нимез йыраз кельтэ, куараен вакчи видео гожтэ но шудэ. Озьы ик лыдӟиськонние компьютеръёс, телевизоръёс, ноутбукъёс но планшетъёс, синтезатор, ЗD ручкаос, луоен суреданы ӝӧк, вуриськон машинаос но мукет техника вуиз. Юртэз тазалыксыя сюбегатэм луонлыкъёсын муртъёслы но тупатозы – ӧсъёсын пиктограммаос кылдозы, пырон азяз ӝутӥсь механизм. Модельной библиотекаез кылдытон ужъёсты 2021-тӥ арын толшоре кутскизы. Юртэз выльдэм сяна, 1 миллион 500 книгалэсь фондэз выльдӥзы, выль мебель басьтӥзы. Лыдӟиськонние Кильмезьын но артысь Балма гуртын улӥсьёс ветло. Отын лыдӟиськисьёслэн огазеяськонъёссы ужало, йӧскалыккуспо праздникъёс но фестивальёс ортчытъяло 2021-тӥ арын Удмуртиын куинь модельной библиотекаос усьтӥськозы. Та дыре Ижкарысь Н. К. Крупская нимо лыдӟиськонниын но Воткаысь Е. А. Пермяк нимо кар нылпи лыдӟиськонниосын ужъёсты азьланьто.  Тегъёс: Лулчеберет Сюмси Удмуртия лыдетъюрт Технологиос  